**Seimo nariai R. Baškienė ir V. Simulik: Seimo Parodų galerijoje atidaryta šiauliečio fotomenininko Aleksandro Ostašenkovo paroda**

2010 m. sausio 26 d. pranešimas VIR

Seimo Šiaulių krašto bičiulių parlamentinės grupės iniciatyva 2010 m. sausio 26 dieną Seimo Parodų galerijoje atidaryta šiauliečio fotomenininko Aleksandro Ostašenkovo paroda „Mirties sodas“.

Žymus fotomenininkas A. Ostašenkovas yra surengęs per 50 personalinių parodų Lietuvoje ir užsienyje, yra daugiau kaip 130 nacionalinių ir tarptautinių parodų dalyvis. Šis menininkas – fotografijos konkursų laureatas, parodų organizatorius.

Kaip apie menininką rašo filosofas Virginijus Kinčaitis: „Aleksandro Ostašenkovo „Mirties sodas“– tai sunkiai išreiškiama žodžiais žmogaus būsena pakeliui į kitą dimensiją. A. Ostašenkovo fotografijos apie sukrečiantį mirštančio žmogaus vienišumą, apie mirštantįjį gaubiančią tylą. Apie akis, kurios nebemato, bet šaukiasi...“

„Pažvelkime į save, susimąstykime, kas tai yra mūsų gyvenimas, – parodos atidarymo metu kalbėjo menininkas A. Ostašenkovas. 

„Ir išties šio laikmečio skubėjimo, nejautrumo fone kviečiame sustoti, susimąstyti apie gyvenimo prasmę, apie orią senatvę. Aplankykime Aleksandro Ostašenkovo parodą“, kviečia Seimo nariai R. Baškienė ir V. Simulik.

*Seimo Mišrios Seimo narių grupės informacija*

*Tel. 2396246*